**Valors humans i socials dels evangelis**

**Que puguin interessar els treballadors i les treballadores d’esquerres, creients o no.**

No recordo que mai s’hagués anomenat l’Evangeli tantíssimes vegades. I això passa perquè totes les queixes respecte de la direcció de l’Església (que cada dia n’hi ha més) es resolen reivindicant l’Evangeli, no pas reivindicant els textos profètics a favor de la justícia, com ens agradaria a nosaltres que es fes.

Però s’esdevé una cosa ben estranya. Es reivindica l’Evangeli sense mai dir en què consisteix. És clar que no es podria donar una informació cada vegada que se l’anomena, però només que cada vegada se’n digués una característica...

Naltros, Josefina Pagès i un servidor, Antoni Ferret, volem variar la situació donant-li un tomb: exposant molt breument els principals valors humans i socials dels evangelis que podrien interessar els treballadors/es.

Exposar-ne els valors religiosos és feina dels mossens en la missa de cada setmana. Nosaltres, que també aquí hi posem cullerada, volem assumir una tasca paral·lela. I... què us sembla? Començaríem per dir que, de valors, ni d’un tipus ni de l’altre, no n’hi ha massa... Però n’hi ha!! Ni són coneguts ni són practicats.

Els autors que reivindiquen tant l’Evangeli sovint es pensen que és qui sap què!, i s’ha de dir que tampoc és la panacea. Tant (o més) valors tenen alguns textos dels profetes en defensa de la justícia. En això sembla que hi hagi un consens universal en el sentit de no parlar-ne. Declarem la nostra total disconformitat amb aquest silenci, que trenquem tantes vegades com podem.

Per fugir d’una explicació massiva, exposarem lo més pràctic: els nuclis que ja van ser explicats i/o escrits amb la intenció que fossin un ensenyament plural, de diverses coses. I la primera sorpresa a dir és que... només n’hi trobem 6.

Primer de tot, hem exclòs totes les explicacions de la infància de Jesús. I també totes les de després de la seva mort. I els sis millors nuclis d’ensenyaments creiem que són:

Les Benaurances. El Sermó de la Muntanya (de fet, són contigus). L’explicació de Jesús de després del suposat Judici final. L’expulsió dels mercaders del temple. Les paràboles més importans. I el sermó que exposa l’evangelista Joan després del sopar pasqual.

Donem carta negra a moltes de les suposades curacions, sobretot a paralítics, cecs i leprosos. Les altres curacions sí que “poden” haver estat, si es van fer amb la tècnica oriental de sempre, de la “imposició de les mans”.

**Les benaurances. Un concepte i una natura de felicitat del tot diferent****s.**  Jesús descriu els que, per ell, són realment feliços. Esmentem només els quatre casos que creiem principals. En la versió, més completa, de Mateu.

«Feliços els pobres en l’esperit, perquè d'ells és el Regne del cel.

Feliços els que estan tristos, perquè seran consolats.

Feliços els que tenen fam i set de justícia, perquè Déu els saciarà.

Feliços els perseguits pel fet de ser justos, perquè el Regne del cel és d'ells.» ([Mateu 5: 3-12](https://www.jw.org/cat/biblioteca/biblia/nwt/llibres/mateu/5/#v40005003-v40005012)).

Volem advertir que la primera benaurança, en el text de Lluc, diu “Benaurats els pobres”, tot simplement. Creiem que, probabilíssimament aquesta és la versió de Jesús, i que Mateu ho va voler fer més assequible als “rics que tinguessin un esperit de pobresa”.

Alerta! Quan Jesús diu “feliços”, no vol dir estar content i/o rient. Jesús va molt més lluny! Ens indica un sentiment de gran satisfacció i sentir-se realitzat en la vida.

.......

**El Sermó de la Muntanya**, segons Mateu i Lluc (probablement un aplec de textos dits en diferents ocasions, però, si és així, molt bona tasca literària). Seleccionant els més importants, quins valors humans s’hi salven?:

**La vida. “**Doncs jo us dic**:** El que s’irriti amb el seu germà serà condemnat pel tribunal; el que l’insulti serà condemnat pel Sanedrí (tribunal suprem d’Israel), i el qui el maleeixi acabarà en el foc de l’infern.”

**La fidelitat en la parella.** “Doncs jo us dic: Tothom qui mira la dona d’un altre amb el desig de posseir-la, ja ha comès adulteri amb ella en el seu cor.”

**La no venjança.** “Doncs jo us dic:No us hi torneu, quan algú et fa mal.”

**L’almoina.** “En canvi, tu, quan facis almoina, mira que la mà esquerra no sàpiga què fa la dreta, perquè el teu gest quedi amagat, i el teu Pare, que veu lo que és amagat, t’ho recompensarà.”

**La individualitat de la pregària.** “En canvi, tu, quan preguis, entra a la cambra més retirada, tanca-t’hi amb pany i clau i prega al teu Pare.”

**Déu i el diner.** “Ningú no pot servir dos senyors, perquè, si estima l’un, avorrirà l’altre, i si fa cas de l’un, no en farà de l’altre. No podeu servir alhora Déu i el diner.”

.......

**L’explicació del Judici final.** (Judici suposat i cregut aleshores.) “Veniu, beneïts del meu Pare, rebeu en herència el regne que Ell tenia preparat (...) Perquè tenia gana i em donàreu menjar, tenia set i ... Us ho asseguro: tot allò que fèieu a un d’aquests germans (...) a mi m’ho fèieu.”

.........

**L’expulsió dels mercaders**

A l’atri del temple, hi havia tot de mercaders que canviaven animals per a ser sacrificats dintre, i també monedes corrents per monedes “oficials” amb les quals s’havia de pagar, si no se sacrificava un animal. Jesús, indignat per aquesta barreja de temple i el negoci, es feu un fuet de cordes i els expulsà a tots, negociants, animals i monedes. I deia: Diu l’Escriptura: El meu temple serà anomenat casa d’oració, però vosaltres n’heu fet una cova de lladres.

........

**Paràbola del bon samarità**

Versió de Lluc, que és l’únic que l’explica

Però ell [un mestre de la Llei], amb ganes de justificar-se, preguntà a Jesús:

I qui són els altres que haig d’estimar?

Jesús va contestar dient:

Un home baixava de Jerusalem a Jericó i va caure en mans d’uns bandolers, que el despullaren, l’apallissaren i se n’anaren deixant-lo mig mort. Casualment baixava per aquell camí un sacerdot; quan el veié, passà de llarg per l’altra banda. Igualment un levita arribà en aquell indret; veié l’home i passà de llarg per l’altra banda.

Però un samarità que anava de viatge va arribà prop d’ell, el veié i se’n compadí, s’hi acostà, li amorosí les ferides amb oli i vi i les hi embenà; després el pujà a la seva pròpia cavalcadura, el dugué a l’hostal i se’n va ocupar. L’endemà va treure dos denaris i els va donar a l’hostaler dient-li:

Ocupa’t d’ell i, quan jo torni a passar, et pagaré les despeses que facis de més.

Quin d’aquests tres et sembla que es va comportar com a proïsme de l’home que va caure en mans dels bandolers?

Ell respongué:

El qui el va tractar amb amor.

Llavors Jesús li digué:

Ves, i tu fes igual.

**Paràbola del fill pròdig**

Versió de Lluc, que és l’únic que l’explica

I digué encara:

Un home tenia dos fills. Un dia, el més jove digué al pare:

Pare, dona’m la part de l’herència que em toca.

Ell els va repartir els béns. Al cap d’uns quants dies, el més jove va vendre’s tot el que tenia i se’n va anar amb els diners en un país llunyà.

Un cop allí dilapidà la seva fortuna portant una vida dissoluta. Quan s’ho hagué malgastat tot, vingué una gran fam en aquell país i començà a passar necessitat. Llavors es va llogar a un propietari d’aquell país, que l’envià als seus camps a pasturar porcs. Tenia ganes d’atipar-se de les garrofes que menjaven els porcs, però ningú no li’n donava. Llavors reflexionà i es digué: Quants jornalers del meu pare tenen pa de sobres i jo aquí m’estic morint de fam! Aniré a trobar el meu pare i li diré: Pare, he pecat contra el cel i contra tu. Ja no mereixo que em diguin fill teu; tracta’m com un dels teus jornalers. I se n’anà atrobar el seu pare.

Encara era lluny que el seu pare el veié i es commogué, corregué a tirar-se-li al coll i el besà. El fill li digué:

Pare, he pecat contra el cel i contra tu. Ja no mereixo que em diguin fill teu.

Però el pare digué als seus criats:

De pressa, porteu el vestit millor i poseu-l’hi, poseu-li també l’anell i les arracades, porteu el vedell gras i mateu-lo, mengem i celebrem-ho, perquè aquest fill meu era mort i ha tornat a la vida, estava perdut i l’hem recobrat.

I es posaren a celebrar-ho-

Mentrestant, el fill gran era al camp. Quan, de tornada, s’acostà a la casa, va sentir músiques i balls i cridà un dels criats per preguntar-li què era allò. Ell li digué:

El teu germà ha tornat. El teu pare l’ha retrobat en bona salut i ha fer matar el vedell gras.

El germà gran s’indignà i no volia entrar. Llavors el seu pare va sortir i el pregava. Però ell li respongué:

Fa molts anys que et serveixo sense desobeir mai ni un de sol dels teus manaments, i tu encara no m’has donat un cabrit per a fer festa amb els meus amics. En canvi, quan ha tornat aquest fill teu després de consumir els teus béns amb prostitutes, has fet matar el vedell gras.

El pare li contestà:

Fill, tu sempre ets amb mi, i tot el que és meu és teu. Però calia celebrar-ho i alegrar-se, perquè aquest germà teu era mort i ha tornat a la vida, estava perdut i l’hem retrobat.

**Paràbola de l’ovella perduda**

Versió de Lluc

Jesús els va proposar aquesta paràbola:

Si un home d’entre vosaltres té cent ovelles i en perd una, ¿no deixa les noranta-nou al desert i va a buscar la perduda fins que la troba? I quan l’ha trobada, ¿no se la posa a les espatlles ple d’alegria i, arribant a casa, convida els amics i els veïns dient-los: veniu a celebrar-ho amb mi: he trobat l’ovella que havia perdut?

Igualment jo us dic que en el cel hi haurà més alegria per un sol pecador que es converteixi que no pas per noranta-nou justos que no necessiten convertir-se.

...........

**Sermó de després de l’últim sopar**

L’evangeli de Joan es diferencia dels altres tres en el fet que, més que d’un autor, sembla que és obra d’una comunitat de creients, que tenia preocupacions diferents que els tres textos evangèlics anteriors. Però, de tota manera, l’autor material, Joan, el marca molt amb el seu esperit il·lusionat, sobretot amb aquest sermó del sopar pasqual, ple de coses molt il·lusionants i repetitives.

Els tres números forts són la rentada dels peus dels deixebles, l’acusació de traïció de Judes (que no creiem) i l’anunci de les negacions de Pere. Però la matèria principal de l’autor són les promeses i els precs que, suposadament, hauria fet Jesús.

Promet solemnement l’Esperit sant, que se suposa que hauria d’haver il·luminat i impulsat l’Església. Nosaltres creiem que ho ha fet molt poc, però recordem la frase contundent: “No podeu servir Déu i el diner.” Però una cosa que sempre s’ha dit és que l’Esperit bufa per allà on vol, i no pas només per les autoritats.

Molt important és la paràbola de “Jo sóc el cep, i vosaltres les sarments”, “si esteu units a mi, donareu molt de fruit”, però naltros rebutgem les frases: “Sense mi no podeu fer res” (per excessiva), i “les sarments que no donin fruit seran llençades al foc” (per tremendista).

Però la cosa que considerem més dolenta és el mal concepte que té Joan del món, molt especialment en la frase, que fa dir a Jesús, i que ens atreviríem a qualificar d’herètica: “Jo prego per ells [els deixibles]; no prego pel món.” On s’és vist!!!

PagèsFerret

Escriptors